Σαρκοφάγα

Το παρόν αφορά την τάξη Σαρκοφάγα. Για τα ζώα που τρέφονται με κρέας βλ. Σαρκοφάγα (διατροφή).

Τα Σαρκοφάγα (Carnivora) είναι μία τάξη των Θηλαστικών με πάνω από 280 αρτίγονα είδη, κατανεμημένα σε 100 περίπου γένη και 7 οικογένειες, που περιλαμβάνουν μερικά από τα γνωστότερα στον άνθρωπο ζώα, όπως τον σκύλο, τον λύκο, την αλεπού, το τσακάλι (οικογ. Κυνίδες), τις αρκούδες (οικογ. Αρκτίδες), τα ρακούν (οικογ. Προκυνίδες), τον ασβό, την νυφίτσα, το κουνάβι, τις ενυδρίδες (οικογ. Ικτιδίδες), την μαγκούστα (οικογ. Ερπηστίδες), τα σιβέτ (οικογ. Μοσχογαλίδες), την ύαινα (οικογ. Υαινίδες), την γάτα, την τίγρη, το λιοντάρι, την λεοπάρδαλη, τις αγριόγατες (οικογ. Αιλουρίδες) κ.λπ., ενώ σύμφωνα με ορισμένος επιστήμονες, τα Πτερυγιόποδα αποτελούν υποτάξη των σαρκοφάγων (σύμφωνα με την ταξινόμηση αυτή, τα χερσαία σαρκοφάγα συγκροτούν την  υποτάξη Σχιζόποδα.

Ο όρος Σαρκοφάγα χρησιμοποιείται, συνήθως, από τους ειδικούς με την στενή, ταξινομική έννοια, και αναφέρεται στους αντιπροσώπους της τάξης. Με ευρύτερη, ηθολογική έννοια, σαρκοφάγο είναι κάθε ζώο τρεφόμενο κυρίως ή κατ' αποκλειστικότητα με σάρκες, δηλαδή με άλλα ζώα. Τα σαρκοφάγα τρέφονται, γενικά, με κρέας, αν και δεν λείπουν οι εξαιρέσεις. Για παράδειγμα, το μεγάλο πάντα τρέφεται, σχεδόν αποκλειστικά, με μπαμπού.

Με καμιά ομάδα ζώων δεν είναι τόσο εξοικειωμένος ο άνθρωπος όσο με τα σαρκοφάγα. Τα δημοφιλέστερα κατοικίδια, ο  σκύλος και η γάτα, είναι εξημερωμένοι αντιπρόσωποι της τάξης αυτής. Οι πανάκριβες γούνες, όπως η ερμίνα, το βιζόν, η ζιμπελίνα κ.λπ., καθώς και οι προβειές που χρησιμοποιούσαν για ενδυμασία οι πρωτόγονοι άνθρωποι, προέρχονται κυρίως από είδη σαρκοφάγων. Τα σαρκοφάγα αποτελούν αντικείμενο προσοχής και θαυμασμού στους ζωολογικούς κήπους και στα τσίρκα, πολυπόθητο θήραμα για για τους κυνηγούς των σαφάρι. Δεν παύουν όμως να προκαλούν δέος και τρόμο, όντας συνδεδεμένα με την απειλή βίαιου θανάτου στη φύση.

Ταξινόμηση
 ΤΑΞΗ ΣΑΡΚΟΦΑΓΑ
 Υποτάξη Αιλουρόμορφα («γατόμορφα»)
 Οικογένεια †Στενοπλεσικτίδες
 Οικογένεια †Περκροκυτίδες
 Οικογένεια †Νιμραβίδες: (5–36 εχπ)
 Οικογένεια Ναντινιίδες: Αφρικανικό σιβέτ των φοινικόδεντρων, ένα είδος
 Υπεροικογένεια Αιλουροειδή
 Οικογένεια Πριονοδοντίδες: Ασιατικά λινσάνγκ, δύο είδη σε ένα γένος
 Οικογένεια †Μπαρμπουραιλουρίδες (6–18 εχπ)
 Οικογένεια Αιλουρίδες: γάτες, 40 είδη σε 15 γένη
 Ανθυποτάξη Μοσχογαλοειδή
 Οικογένεια Μοσχογαλίδες: σιβέτ και συγγενείς, 34 είδηin 15 γένη
 Υπεροικογένεια Ερπηστοειδή
 Οικογένεια Υαινίδες: ύαινες και άαρντ-γουλφ, τέσσερα είδη σε τρία γένη
 Οικογένεια Ευπλερίδες: σαρκοφάγα της Μαδαγασκάρης 10 είδη σε εφτά γένη
 Οικογένεια Ερπηστίδες: μαγκούστες και συγγενείς, 33 είδη σε 14 γένη
 Υποτάξη Κυνοειδή («σκυλόμορφα»)
 Οικογένεια †Αμφικυνίδες: αρκούδες-σκύλοι (9–37 εχπ)
 Οικογένεια Κυνίδες: σκύλοι και συγγενείς, 35 είδη σε 12 γένη 
 Ανθυποτάξη Αρκτοειδή
 Υπεροικογένεια Αρκτοειδή
 Οικογένεια †Ημικυνίδες: (2–22 εχπ)
 Οικογένεια Αρκτίδες: αρκούδες, οκτώ είδη σε πέντε γένη
 Υπεροικογένεια Ικτιδιδοειδή
 Οικογένεια Αιλουρίδες (Κυνοειδή): κόκκινο πάντα, ένα είδος
 Οικογένεια Μεφιτίδες: μεφίτιδες, 12 είδη σε τέσσερα γένη
 Οικογένεια Ικτιδίδες: νυφίτσες και συγγενείς; 57 είδη σε 22 γένη
 Οικογένεια Προκυνίδες: Ρακούν και συγγενείς; 14 είδη σε έξι γένη
 Υπεροικογένεια Πτερυγιόποδα
 Οικογένεια †Εναλιαρκτίδες: (23–20 εχπ;)
 Οικογένεια Οδοβαινίδες: θαλάσσιος ίππος, ένα είδος
 Οικογένεια Ωταριίδες: ωταρίες, 15 είδη σε επτά γένη
 Οικογένεια Φωκίδες: γνήσιες φώκιες, 18 είδη σε 13 γένη

Παραπομπές

Τάξεις θηλαστικών